Jhesus Maria. Mynen dynst myt vermoge alles gudes. Ersame leue her Johan; jwer erlyck wysheyt to weten, dat jck jwe fruntlycken bydde, dat gy wyllen wol don vnde spreken myt den ersamen rat van Reuel als vme de ij dussent [mark], de dar verlycket synt twysgen den rat van Reuel vnde Wyllem; aldus, leue her Johan, so dot wol vnde nemyt nycht vor eyn vnwyllen, dat jck jw hyr vme to schryue, wente jt deyt my nu behuff. Jk bowe eyn grot schyp, dar hort gelt to. Leue her Johan, wy hebben gescreuen jn allen steden, wy konen andrys nycht vervaren, men dat se dot synt, dar vme vertogert vns gelt am nycht dat wy jt vns by de hant krygen; schut dat nycht, so wyl Margryte, myner frowen suster, to gan vnde wyl jwen breff verkoppen, dar xij jngesegel an hangen. Hyr ys eyn her, de wyl orderlyck vorgeuen; jk hebbet sus lange gesturet, dat se beyden scholde, men jck eyn kan dar nicht mer to don. Dut wol vnde dencket hyr vp dat dar nen groter schade aff eyn kome, vnde schriuet vns myt dussem schyper eyn fruntlycke antwart weder. Nycht mer vp dusse tyt dan de allemechtyge Got de spar jw lange sunt to synen gotlycken dynste. Gescreuen to Abo vp sancte Katrynen auent. Hans van Eyken. Adress: Dem ersamen manne her Johan Super to Reuel kome dusse breff.